Verkiesing 2019: Partye moet opskud om te registreerDurban-stadsaal was ŉ stempunt tydens kieserregistrasie op 27 Januarie 2019 (Foto: Motshwari Mofokeng/African News Agency/ANA) Suid-Afrikaanse politieke partye het tot Woensdag kans om aan die OVK-vereistes te voldoen om vir die verkiesing te registreer. Die Onafhanklike Verkiesingskommissie (OVK) het Dinsdag gesê Suid-Afrikaners sal Woensdag ná 17:00 weet watter politieke partye aan die verkiesing op 8 Mei gaan deelneem. “Slegs geregistreerde politieke partye wat teen 17:00 op 13 Maart 2019 hul deposito’s betaal en kandidaatlyste ingedien het, sal toegelaat word om aan die verkiesing deel te neem. Altesaam 22 politieke partye het Dinsdag teen 09:00 reeds hul deposito’s betaal en 12 partye het reeds hul kandidaatlyste ingedien. Ongeveer 34 partye het aangedui dat hulle van voornemens is om aan die verkiesing deel te neem,” het die OVK gesê. Partye moet ŉ deposito van R200 000 betaal om op die nasionale stembrief te verskyn en R45 000 om op die provinsiale stembrief te verskyn. Die deposito word ten volle terugbetaal as die partye minstens een setel wen in elke wetgewer waar hulle deelneem. Die deposito’s van partye wat nie ŉ setel kan werf nie, word aan die land se inkomstediens oorbetaal. Die OVK het tot 19 Maart om politieke partye in kennis te stel as daar enige nienakoming is wat betref kandidaatlyste en dit moet teen 25 Maart opgelos wees. Die finale lys van partykandidate sal op 29 Maart 2019 gepubliseer word.